钦定古今图书集成/明伦汇编/氏族典/第151卷 > 《廖用贤尚友录》 > 袁泌
## 钦定古今图书集成/明伦汇编/氏族典/第151卷 > 《廖用贤尚友录》 > 袁泌

按《陈书袁泌传》：“泌字文洋，左光禄大夫敬之弟也。清
正有干局，容体魁岸，志行修谨，释褐员外散骑侍郎，
历诸王府佐。侯景之乱，泌欲求为将。是时泌兄君正
为吴郡太守，梁简文板泌为东宫领直令，召募士卒
赴援。京城陷，乃依鄱阳嗣王萧范。范卒，泌乃降景。景
平，王僧辩表泌为富春太守，兼丹阳尹。贞阳侯僭位”，
以泌为侍中，奉使于齐。高祖受禅，王琳据有上流，泌
自齐从梁永嘉王萧庄达琳所及。庄僭位，以泌为侍
中、丞相长史。天嘉二年，泌与琳辅庄至于栅口。琳军
败，众皆奔散，唯泌独乘轻舟，送庄达于北境，属庄于
御史中丞刘仲威，令共入齐，然后拜辞而归，诣阙请
罪。文帝深义之。寻授宁远始兴王府法曹参军，转谘
议参军，除通直散骑常侍，兼侍中，领豫州大中正。聘
于周，使还，授散骑常侍、御史中丞。高宗入辅，以泌为
云旗将军、司徒左长史。光大元年卒，年五十八，谥曰
质。